SKRIFTLIG FORESPØRGSEL E-0491/03

af Konstantinos Hatzidakis (PPE-DE) til Kommissionen

(21. februar 2003)

Om: Inspektionsbesøg på lossepladsen i Kouroupitos i Grækenland

For nylig besøgte nogle EU-inspektører lossepladsen i Kouroupitos på Kreta, på grund af hvis drift der allerede tidligere af Domstolen var fældet dom imod Grækenland.

Kommissionen bedes besvare følgende:

- Hvilke konklusioner nåede inspektørerne frem til?

- Har Grækenland nu efter den seneste domstolsafgørelse på behørig vis forsøgt at afhjælpe situationen, og hvis nej, hvilke foranstaltninger agter Kommissionen at træffe for at sikre fuld overholdelse af fællesskabsbestemmelserne?

Svar afgivet på Kommissionens vegne af Margot Wallström

(31. marts 2003)

I sin dom(1) af 4. juli 2000 (anden dom i medfør af EF-traktatens artikel 228) erklærede De Europæiske Fællesskabers Domstol, at Grækenland ikke havde truffet de fornødne foranstaltninger med henblik på at sikre, at affaldet i Chania-området bortskaffes, uden at menneskers sundhed bringes i fare og uden skade for miljøet, i overensstemmelse med artikel 4 i Rådets direktiv 75/442/EØF af 15. juli 1975 om affald(2). Desuden havde Grækenland undladt at udarbejde planer for det pågældende område med hensyn til bortskaffelse af affald i medfør af artikel 6 i Rådets direktiv 75/442/EØF samt bortskaffelse af giftigt og farligt affald i medfør af artikel 12 i Rådets direktiv 78/319/EØF af 20. marts 1978 om giftigt og farligt affald(3). Følgelig havde landet heller ikke truffet de nødvendige foranstaltninger med henblik på at efterkomme dommen af 7. april 1992 i sag nr. C-45/91(4) (første dom, i medfør af EF-traktatens artikel 226), og heller ikke efterkommet sine forpligtelser i henhold til artikel 171 i EF-traktaten.

Domstolen beordrede Grækenland til at indbetale dagbøder til Kommissionen på kontoen for EF's egne indtægter. Denne bøde fastsattes til 20 000 EUR for hver dag, gennemførelsen af de nødvendige forholdsregler til at efterkomme dommen af 7. april 1992 blev forsinket, dvs. fra afsigelsen af den anden dom og indtil den første dom var efterkommet. Kommissionen har regelmæssigt fremsendt breve til de græske myndigheder med krav om betaling af dagbøden på 20 000 EUR for perioden fra den 4. juli 2000 til udgangen af februar 2001. Grækenland har betalt inden for de fastsatte frister. Dette indebærer, at Grækenland i alt har betalt et beløb på 5 400 000 EUR til Kommissionen.

Ved breve af juli 2000, oktober 2000 og marts 2001 har de græske myndigheder tilstillet Kommissionen nærmere oplysninger om vedtagelsen af forvaltningsplaner for fast og farligt affald i Chania-området, den endelige lukning af den ulovlige losseplads i Kouroupitos, alt om den daglige drift af det nye foreløbige anlæg i Messomouri, samt endelig tidsplanen for anlæggelsen af en varig affaldsplads med tilhørende komposteringsanlæg i Korakia. Med henblik på at verificere tekniske og faktiske aspekter

af disse oplysninger udvalgte Kommissionen to uafhængige eksperter, som efter af have inspiceret lokaliteten i området i juni 2001 udarbejdede en rapport bilagt fotografiske vidnesbyrd. I lyset af det ovennævnte konkluderede Kommissionen, at man fra græsk side fuldt ud havde opfyldt kravene i Domstolens dom i sagen.

I april 2002 modtog Kommissionen en klage i relation til den daglige drift af anlægget i Messomouri, forsinkelsen af opførelsen af anlæggene i Korakia samt den manglende genetablering af lokaliteten i Kouroupitos. Kommissionen har nu bragt dette spørgsmål på bane over for de græske myndigheder. Deres officielle svar er nu ved at blive gennemgået med henblik på en vurdering af, om Grækenland har efterkommet fællesskabslovgivningen på miljøområdet eller ikke.

Sideløbende hermed har Kommissionen udpeget en gruppe uvildige eksperter, som har aflagt besøg på de pågældende lokaliteter i Chania-præfekturen i februar 2003. Dens afsluttende rapport foreligger endnu ikke.

Kommissionen vil ikke tøve med at tage alle fornødne skridt til at sikre, at fællesskabsretten på miljøområdet bliver behørigt overholdt.

(1) Dom af 4. juli 2000, C-387/97, Sml., s. 5047. Det må hertil bemærkes, at artikel 171 som anført i dommen i mellemtiden er blevet til artikel 228.

(2) EFT L 194 af 25.7.1975.

(3) EFT L 84 af 31.3.1978.

(4) Dom af 7. april 1992, C-45/91, Sml., s. 2509.